เคเคฟันด์ลุยอสังหาฯสิงคโปร์
เปิดตัวกองทุนเซคเตอร์ฟันด์MFCชี้น้ำท่วมยืดขายกอง
26 ต.ค. 2554

เปิดตัวกองทุนเซคเตอร์ฟันด์MFCชี้น้ำท่วมยืดขายกอง
บลจ.เกียรตินาคิน เปิดตัวกองทุน เคเค พร็อพเพอร์ตี้ เซคเตอร์ ฟันด์ ลงทุนกองทุนอสังหาฯ ในประเทศและอสังหาฯ ในสิงคโปร์รายแรก
นายศุภกร สุนทรกิจ กรรมการผู้จัดการ บริษัทหลักทรัพย์จัดการกองทุน (บลจ.) เกียรตินาคิน หรือเคเคฟันด์ เปิดเผยว่า เคเคฟันด์แนะช่องทางในการเพิ่มโอกาสรับผลตอบแทนแบบสม่ำเสมอผ่านการลงทุนในกองทุนรวมที่มีนโยบายลงทุนในหมวดอสังหาริมทรัพย์ (Property Fund) มีการทำรายการขายคืนหน่วยลงทุนอัตโนมัติอยู่เสมอ
เคเคฟันด์ได้เปิดขายกองทุนเปิด เคเค พร็อพเพอร์ตี้ เซคเตอร์ ฟันด์ ระหว่างวันที่ 25 ต.ค.2 พ.ย. 2554 ซึ่งเป็นกองทุนรวมที่ลงทุนในหมวดอุตสาหกรรมอสังหาริมทรัพย์เพียงหมวดเดียว โดยเลือก Property Fund ในประเทศที่จ่ายเงินปันผลดี ความผันผวนต่ำเมื่อเทียบกับการลงทุนในหุ้น และเลือกจังหวะลงทุนในช่วงที่ราคาหน่วยลงทุนปรับตัวลง
นอกจากนี้ ได้สร้างความแตกต่างจากกองทุนอสังหาริมทรัพย์ทั่วไปที่มีอยู่ในตลาด โดยกองทุนสามารถลงทุนในกองทุนรวมอสังหาริมทรัพย์ต่างประเทศ (Real Estate Investment Trusts : REITs) เพื่อเพิ่มโอกาสรับผลตอบแทนจากเงินปันผลในต่างประเทศ
“กองทุนจะพิจารณาลงทุนใน REITs ขนาดใหญ่ของประเทศสิงคโปร์ ที่มีการลงทุนในอสังหาริมทรัพย์ขนาดใหญ่และมีศักยภาพสูง เน้นกลุ่ม Denfensive ซึ่งมีความผันผวนต่อภาวะเศรษฐกิจต่ำ รวมถึงมีอัตราการเติบโตที่ดีอย่างต่อเนื่อง อาทิ ลงทุนในโรงงาน หรือศูนย์กระจายสินค้าที่มีขนาดใหญ่ที่สุดในภูมิภาคเอเชียตะวันออกเฉียงใต้ รวมถึงการลงทุนในศูนย์การค้าต่างๆ ในประเทศสิงคโปร์ เป็นต้น ซึ่งช่วยสร้างผลตอบแทนให้กับกองทุนได้มากยิ่งขึ้น” นายศุภกร กล่าว
ด้าน บลจ.เอ็มเอฟซี แจ้งว่า บริษัทได้ขยายระยะเวลาการเสนอขายหน่วยลงทุนในครั้งแรก (ไอพีโอ) ของกองทุนรวมอสังหาริมทรัพย์เอ็มเอฟซีอะเมซิ่ง อะลา อันดามัน (MAAA) ออกไปจนถึงวันที่ 28 ต.ค. 2554 จากเดิมกำหนดปิดการขายในวันที่ 21 ต.ค.ที่ผ่านมา หลังจากเกิดเหตุอุทกภัยในหลายจังหวัดและกระทบในวงกว้าง ส่งผลให้นักลงทุนและลูกค้าไม่สามารถจองซื้อกองทุนได้ในเวลาที่กำหนด
กองทุนมีนโยบายลงทุนในโรงแรมหรูบนเกาะพีพี มูลค่า 2,120 ล้านบาท